จีนแนะยุโรปปฏิรูปการเงินแก้วิกฤตหนี้
จีนออกตัวแนะยุโรปต้องเร่งปฏิรูปโครงสร้างการเงินใหม่แก้วิกฤตหลังอียูแตกคอกันหนักหน่วง
22 ต.ค. 2554

จีนออกตัวแนะยุโรปต้องเร่งปฏิรูปโครงสร้างการเงินใหม่แก้วิกฤตหลังอียูแตกคอกันหนักหน่วง
นายกรัฐมนตรี เวินเจียเป่า แห่งจีน โทรศัพท์สายตรงถึง เฮอร์แมน แวน รอมพาย ประธานสหภาพยุโรปเมื่อวันที่ 21 ต.ค. แนะว่ายุโรปจำเป็นที่จะต้องปฏิรูปภาคการเงินอย่างเร่งด่วน เพื่อเป็นหนทางแก้ไขวิกฤตหนี้ที่กำลังเป็นภัยคุกคามเศรษฐกิจโลกอยู่ในขณะนี้
“กุญแจหลักต่อการแก้ปัญหานั้นวางอยู่บนการปฏิรูปสถาบันพื้นฐานทั้งในด้านงบประมาณและภาคการเงิน” เวิน กล่าว
ผู้นำจีน กล่าวด้วยว่า ปัญหาที่เกิดขึ้นนั้นจำเป็นที่จะต้องใช้ความกล้า และการแก้ปัญหาในแนวทางพิเศษ และจะต้องได้รับการเห็นชอบจากทุกฝ่ายด้วย
นอกจากนั้น เวิน ยังแสดงความหวังว่าผู้นำสหภาพยุโรปจะสามารถลบความแตกแยกทางการเมือง เพื่อหามาตรการที่มีประสิทธิภาพที่จะหาทางออกในวิกฤตนี้ได้ และสามารถรักษาเสถียรภาพของเงินยูโร และความเชื่อมั่นต่อตลาดยุโรปได้ต่อไป
ท่าทีของผู้นำจีนมีขึ้นหลังจากที่เกิดความแตกร้าวขึ้นระหว่างชาติอียูต่อการแก้ไขวิกฤตในครั้งนี้ จนทำให้มีการเรียกประชุมสมาชิกยูโรโซน 17 ชาติ ขึ้นในสัปดาห์หน้า โดยเฉพาะความแตกแยกระหว่างฝรั่งเศสและเยอรมนีต่อข้อเสนอการแปลงสถานะของกองทุนเพื่อเสถียรภาพยุโรป (อีเอฟเอสเอฟ) ให้กลายเป็นธนาคารเพื่อความคล่องตัวในการแก้วิกฤต